
1.	לפני ערעור על החלטת כב' השופטת א' מור-אל (בסמכותה כרשמת) מיום 9.1.2024 ברמ"ש 7921-01-24, שניתנה בבקשה לפטור מתשלום אגרה ומהפקדת ערבון (להלן: ההחלטה). 

2.	הליך הרמ"ש מתייחס לכאורה להחלטה מיום 27.12.2023 שניתנה על ידי בית המשפט לענייני משפחה בתיק א"פ 14601-10-23, אך הלכה למעשה עניינו בפסיקת הוצאות בפסק דין מיום 18.12.2023 שניתן באותו הליך. ההחלטה מיום 27.12.2023 ניתנה על גבי מסמך שכותרתו: "בקשה דחופה לביטול חיוב המבקשת בהוצאות", וצוין בה כי בית המשפט אינו יושב כערכאת ערעור על פסק דינו. 

3.	בפסק הדין מיום 18.12.2023 (אשר חלק ממנו צוטט בהחלטה), נכתב בין השאר כך:

"הצדדים שבפני אינם פנים חדשות כלל ועיקר ומעת לעת אני נדרש שוב ושוב לפסוק בעניינה של הבת [האשל"א – ת.א.] ובקונפליקט הבלתי פוסק שבין האם לבין האפוט'. רק ביום 27.3.23 ניתן פסק דין בתביעתה של האם להחלפת האפוט' ולמנותה תחתיו, תביעה שמצאתי לדחות מכל וכל... (ר' א"פ 10143-08-21...).

בפסק הדין התייחסתי ארוכות גם למצבה של האם ולפעולותיה המזיקות כלפי ביתה... עוד הבאתי מתוך תסקירים על אודות מצבה של ... תחת טיפולה והשגחתה של האם, ולרבות על פעולות ומחדלים מכיוונה של האם אשר מלמדים על חוסר מודעות מוחלט מה טוב ומה רע לבת .... ערעור שהגישה האם על פסק הדין, נדחה.

...ברבות השנים בית המשפט גילה כלפי האם סלחנות, אולי אף סלחנות יתירה, ובהיותה מיוצגת על ידי הסיוע המשפטי, היא מעולם לא שילמה את 'המחירים' של תביעותיה המופרכות ומעולם לא נשאה באמת בתוצאה של ההליכים שאותם היא כופה על האפוט' ועל בית המשפט. כל זאת עד עתה.

...

...באשר להוצאות – כאמור לעיל, האם מסרבת להבין ו/או להפנים כי בהגשת תביעות סרק היא פוגעת בכיסו של האפוט', היא מכלה את זמנו של בית המשפט ובהיותה מיוצגת על ידי הלשכה לסיוע משפטי, היא אף מכלה כספי ציבור לשווא. תחת נסיבות אלה, אני סבור כי בשלה העת לעשות צו להוצאות, ולחייב את האם לשלם את הוצאות האפוט' בגין הליך זה... וכן לשאת בהוצאות לטובת אוצר המדינה ..."

4.	בהחלטת כב' הרשמת נדחתה בקשה לפטור מתשלום אגרה, ואשר לעירבון, על מנת שלא לחסום לגמרי את דרכה של המערערת, הועמד זה על סך של 2,000 ₪. 

5.	הערעור שלפני, לפי תוכנו, מתייחס לכאורה רק לדחיית הבקשה לפטור מאגרה. עם זאת דומה כי טיעוני הערעור, שרבים מהם נסמכים על מצב כלכלי, אמורים להיות נכונים גם סוגיית העירבון, שהיקפו עולה פי כמה על סכום האגרה.

6.	לאחר עיון מצאתי לנכון לעשות שימוש בסמכותי לפי תקנה 138(א)(1) לתקנות סדר הדין האזרחי, תשע"ט-2018 (להלן: התקנות), לדון בערעור ולדחותו ללא צורך בקבלת תשובה.

שיקול דעתו של רשם בית משפט בענייני אגרה וערובה הוא רחב ולא בנקל תתערב בו ערכאת הערעור (ר' מני רבים: ער"מ 4657/23 מרכז לאומנויות הבמה הכיכר ע"ר נ' עיריית תל אביב (20.6.2023)). מקרה זה אינו בא בגדר המקרים החריגים בהם יהא זה מוצדק להתערב בשיקול דעת רחב זה.

למעשה, ניתן לדחות את הערעור לפי הוראות תקנה 148(ב) לתקנות באשר אין מקום לדחות את הממצאים העובדתיים שנקבעו בהחלטה עליה הוגש הערעור, הממצאים שנקבעו בהחלטה תומכים במסקנה המשפטית; ואין בה טעות שבחוק.

7.	למעלה מן הצורך אוסיף כי טיעוני המערערת לגבי מצבה הכלכלי נלקחו בחשבון; כב' הרשמת הייתה נכונה לצאת מתוך הנחה כי מצבה הכלכלי של המערערת אינו מן המשופרים (וההערה לגבי יכולת מסוימת אותה ניתן ללמוד מסכומים עבורם המערערת ביקשה החזרים, אינה חלק מלבה של ההחלטה). עיקר ההחלטה נסמך על הקושי לגופן של השגות המערערת כלפי הכרעת בית המשפט קמא. סיכויי הליך הם אחד מהתנאים למתן פטור מתשלום אגרה, ובאופן מובהק אף יותר, למתן פטור מהפקדת עירבון. 

8.	בעניין סיכויי ההליך צוין בהחלטה כי ניכר שאלה אינם רבים "וזאת בלשון המעטה", כי המערערת "עותרת להתערב בהחלטת בית המשפט קמא בעניין הוצאות, עניין שערכאת הערעור לא נוטה להתערב בו", וכי "מעיון בפסק הדין עולה, שמדובר באחד משורת הליכים חוזרים ונשנים המטילים עומס והוצאות...".

בהקשר זה ניתן לציין כי בעניינה של המערערת ומהלכיה למול המשיבה, עומד לפנינו גם פסק דין שניתן ביום 2.10.2023 בערעור שהוגש על פסק הדין שניתן בהליך א"פ 10143-08-21, אשר הנזכר בציטוט שהובא לעיל (עמ"ש 24364-05-23). באותו ערעור נכתב, בין השאר, כי "לדאבון הלב, האם [המערערת – ת.א.] לא הפנימה את חומרת מצבה הנפשי של [הבת]. היא לא מסוגלת לבצע את הפעולות הנדרשות על מנת לקדם את [הבת] בכל המובנים והתנהלותה מחבלת במאמצי העמותה לשקם את [הבת] ולסייע לה" (סע' 2 לפסק הדין), ור' גם: "גם בתסקיר המעודכן... עולה תמונה קשה אודות התנהלות המערערת" (סע' 11 שם). אותה עת לא נפסקו הוצאות לחובת המערערת.

9.	כב' הרשמת ציטטה פסיקה בעניין התכליות לגבי הפקדת עירבון. בהקשר אגרה ניתן להזכיר כי למול זכות הגישה לערכאות על חשיבותה, עומדים אינטרסים ותכליות כפי שנזכרו בפסיקה, ובהם "השתתפות חלקית של יוזם ההליך המשפטי בעלות ההליך אותו נוקט; תמריץ שלילי לשימוש לרעה בהליכי בית המשפט באמצעות הגשת תביעות סרק או תביעות בסכום מופרז שאין לו בסיס; ויעילות ההליכים המשפטיים על ידי הקצאת זמן שיפוטי בין כלל המתדיינים" (רע"א 8223/22 כוכב הצפון יזמות בע"מ נ' גלילאו טק בע"מ (1.1.2023), סע' 16; ור' גם רע"א 4014/10 מונדז נ' בירן, רו"ח (21.9.2010), סע' 9). טעמים אלה תקפים למקרה דנן. 

10.	הערעור נדחה. 
משלא התבקשה תשובה, אין צו להוצאות.

ניתן היום,  י' אדר א' תשפ"ד, 19 פברואר 2024, בהעדר.

____________________
     תמר אברהמי, שופטת

